CELEX: 32007D0665
Language: mt
Date: 2007-09-28 00:00:00
Title: Deċiżjoni tal-Kunsill 2007/665/PESK tat- 28 ta' Settembru 2007 dwar il-konklużjoni ta’ Ftehim bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fil-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN)

13.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 270/27
            
         DEĊIŻJONI TAL-KUNSILL 2007/665/PESK
   tat-28 ta' Settembru 2007
   dwar il-konklużjoni ta’ Ftehim bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fil-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN)
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 24 tiegħu,
   Wara li kkunsidra r-rakkomandazzjoni mill-Presidenza,
   Billi:
   
               (1)
            
            
               Fit-30 ta’ Mejju 2007, il-Kunsill adotta l-Azzjoni Konġunta 2007/369/PESK dwar l-istabbiliment tal-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN) (1).
            
         
               (2)
            
            
               L-Artikolu 12(5) ta’ l-Azzjoni Konġunta 2007/369/PESK jipprevedi li l-arranġamenti dettaljati fir-rigward tal-parteċipazzjoni ta’ Stati terzi għandhom ikunu s-suġġett ta’ Ftehim, konformement ma’ l-Artikolu 24 tat-Trattat.
            
         
               (3)
            
            
               Fit-13 ta’ Settembru 2004, il-Kunsill awtorizza lill-Presidenza, assistita fejn meħtieġ mis-Segretarju-Ġenerali/Rappreżentant Għoli, f’każ ta’ operazzjonijiet futuri ta’ l-UE ta’ maniġġar ta’ kriżijiet ċivili sabiex tiftaħ negozjati ma’ Stati terzi bil-ħsieb li tikkonkludi Ftehim abbażi tal-mudell tal-ftehim bejn l-Unjoni Ewropea u Stat terz dwar il-parteċipazzjoni ta’ Stat terz f’operazzjoni ta’ l-Unjoni Ewropea ta’ maniġġar ta’ kriżi ċivili. Abbażi ta’ dan, il-Presidenza nnegozjat Ftehim mar-Repubblika tal-Kroazja dwar il-parteċipazzjoni tar-Repubblika tal-Kroazja fil-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN).
            
         
               (4)
            
            
               Il-Ftehim għandu jiġi approvat,
            
         IDDEĊIEDA KIF ĠEJ:
   Artikolu 1
   Il-Ftehim bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fil-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN) huwa b’dan approvat f’isem l-Unjoni Ewropea.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuna jew persuni mogħtija s-setgħa li jiffirmaw il-Ftehim sabiex tintrabat l-Unjoni Ewropea.
   Artikolu 3
   Din id-Deċiżjoni għandha jkollha effett fil-jum ta’ l-adozzjoni tagħha.
   Artikolu 4
   Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.
   
      Magħmul fi Brussell, 28 ta’ Settembru 2007.
      
         
            Għall-Kunsill
         
         
            Il-President
         
         M. PINHO
      
   
   
      (1)  ĠU L 139, 31.5.2007, p. 33.
    ---documentbreak--- 
   
               13.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 270/28
            
         TRADUZZJONI
   FTEHIM
   bejn l-Unjoni Ewropea u r-Repubblika tal-Kroazja dwar il-parteċipazzjoni tar-Repubblika tal-Kroazja fil-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN)
   L-UNJONI EWROPEA (UE),
   minn naħa waħda, u
   R-REPUBBLIKA TAL-KROAZJA
   min-naħa l-oħra,
   minn hawn ’il quddiem imsejħa “l-Partijiet”,
   FILWAQT LI JIKKUNSIDRAW:
   
               —
            
            
               l-adozzjoni mill-Kunsill ta’ l-Unjoni Ewropea, fit-30 ta’ Mejju 2007, ta’ l-Azzjoni Konġunta 2007/369/PESK dwar l-istabbiliment tal-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN) (1),
            
         
               —
            
            
               l-istedina lir-Repubblika tal-Kroazja sabiex tipparteċipa fl-EUPOL AGHANISTAN,
            
         
               —
            
            
               id-deċiżjoni mir-Repubblika tal-Kroazja sabiex tipparteċipa fl-EUPOL AGHANISTAN,
            
         
               —
            
            
               id-Deċiżjoni tal-Kumitat Politiku u ta’ Sigurtà dwar l-aċċettazzjoni tal-kontribut tar-Repubblika tal-Kroazja lill-EUPOL AFGHANISTAN
            
         FTIEHMU KIF ĠEJ:
   Artikolu 1
   Parteċipazzjoni fl-operazzjoni
   1.   Ir-Repubblika tal-Kroazja għandha tassoċja ruħha ma’ l-Azzjoni Konġunta 2007/369/PESK u ma’ kwalunkwe Azzjoni Konġunta jew Deċiżjoni li permezz tagħhom il-Kunsill ta’ l-Unjoni Ewropea jiddeċiedi li jestendi l-EUPOL AFGHANISTAN, skond id-dispożizzjonijiet ta’ dan il-Ftehim u kwalunkwe arranġament implimentattiv meħtieġ.
   2.   Il-kontribut tar-Repubblika tal-Kroazja lill-EUPOL AFGHANISTAN hu mingħajr preġudizzju għall-awtonomija deċiżjonali ta’ l-Unjoni Ewropea.
   3.   Ir-Repubblika tal-Kroazja għandha tiżgura li l-persunal tagħha li jipparteċipa fl-EUPOL AFGHANISTAN iwettaq il-missjoni tiegħu b’konformità ma’:
   
               —
            
            
               l-Azzjoni Konġunta 2007/369/PESK u emendi sussegwenti possibbli;
            
         
               —
            
            
               il-Pjan Operattiv;
            
         
               —
            
            
               miżuri implimentattivi.
            
         4.   Il-persunal sekondat lill-EUPOL AFGHANISTAN mir-Repubblika tal-Kroazja għandu jwettaq id-doveri tiegħu u jġib ruħu biss bl-interess ta’ l-EUPOL AFGHANISTAN f’moħħu.
   5.   Ir-Repubblika tal-Kroazja għandha tinforma fiż-żmien debitu lill-Kap ta’ l-EUPOL AFGHANISTAN u lis-Segretarjat Ġenerali tal-Kunsill ta’ l-Unjoni Ewropea bi kwalunkwe bidla fil-kontribut tagħha lill-EUPOL AFGHANISTAN.
   6.   Il-persunal sekondat lill-EUPOL AFGHANISTAN għandu jiġi sottopost għal eżami mediku, vaċċinazzjoni u għandu jkun ċertifikat medikament b’saħħtu għax-xogħol minn awtorità kompetenti mir-Repubblika tal-Kroazja. Il-persunal sekondat lill-EUPOL AFGHANISTAN għandu jipproduċi kopja ta’ din iċ-ċertifikazzjoni.
   Artikolu 2
   Status tal-persunal
   1.   L-istatus tal-persunal b’kontribuzzjoni lill-EUPOL AFGHANISTAN mir-Repubblika tal-Kroazja għandu jkun regolat mill-Ftehim dwar l-istatus tal-missjoni konkluża bejn l-Unjoni Ewropea u r-Repubblika Islamika ta’ l-Afganistan.
   2.   Mingħajr preġudizzju għall-Ftehim imsemmi fil-paragrafu 1, ir-Repubblika tal-Kroazja għandha teżerċita ġurisdizzjoni fuq il-persunal tagħha li jipparteċipa fl-EUPOL AFGHANISTAN.
   3.   Ir-Repubblika tal-Kroazja għandha tkun responsabbli sabiex twieġeb kwalunkwe pretensjoni marbuta mal-parteċipazzjoni fl-EUPOL AFGHANISTAN, minn jew dwar kwalunkwe membru tal-persunal tagħha. Ir-Repubblika tal-Kroazja għandha tkun responsabbli li tressaq kwalunkwe azzjoni, b’mod partikolari legali jew dixxiplinari, kontra kwalunkwe mill-persunal tagħha, skond il-liġijiet u r-regolamenti tagħha.
   4.   Ir-Repubblika tal-Kroazja timpenja ruħha li tagħmel dikjarazzjoni fir-rigward tar-rinunzja tal-pretensjonijiet kontra kwalunkwe Stat parteċipanti fl-EUPOL AFGHANISTAN, u li tagħmel dan meta tiffirma dan il-Ftehim. Mudell għal tali dikjarazzjoni huwa anness ma’ dan il-Ftehim.
   5.   L-Unjoni Ewropea għandha tiżgura li l-Istati Membri tagħha jagħmlu dikjarazzjoni fir-rigward tar-rinunzja tal-pretensjonijiet għar-Repubblika tal-Kroazja fl-EUPOL AFGHANISTAN, u li tagħmel dan meta tiffirma dan il-Ftehim.
   Artikolu 3
   Informazzjoni klassifikata
   1.   Ir-Repubblika tal-Kroazja għandha tieħu l-miżuri adegwati sabiex tiżgura li l-informazzjoni klassifikata ta’ l-UE tkun protetta skond ir-regolamenti ta’ sigurtà tal-Kunsill ta’ l-Unjoni Ewropea, fid-Deċiżjoni tal-Kunsill 2001/264/KE (2), u skond kull gwida ulterjuri maħruġa minn awtoritajiet kompetenti, inkluż il-Kap tal-Missjoni ta’ l-EUPOL AFGHANISTAN.
   2.   Id-dispożizzjonijiet tal-Ftehim bejn l-Unjoni Ewropea u r-Repubblika tal-Kroazja dwar proċeduri ta’ sigurtà għall-iskambju ta’ l-informazzjoni klassifikata ta’ l-UE (3), datati l-10 ta’ April 2006, għandhom japplikaw fil-kuntest ta’ l-EUPOL AFGHANISTAN.
   Artikolu 4
   Linja ta’ kmand
   1.   Il-persunal kollu li jipparteċipa fl-EUPOL AFGHANISTAN għandu jibqa’ taħt il-kmand sħiħ ta’ l-awtoritajiet nazzjonali tiegħu.
   2.   L-awtoritajiet nazzjonali għandhom jittrasferixxu l-Kontroll Operattiv lill-Kap tal-Missjoni ta’ l-EUROPOL AFGHANISTAN, li għandu jeżerċita dak il-kmand permezz ta’ struttura ġerarkika ta’ kmand u kontroll.
   3.   Il-Kap tal-Missjoni għandu jmexxi l-EUPOL AFGHANISTAN u jieħu f’idejh l-amministrazzjoni tagħha ta’ kuljum.
   4.   Ir-Repubblika tal-Kroazja għandha jkollha l-istess drittijiet u obbligi f’termini ta’ amministrazzjoni ta’ kuljum ta’ l-EUPOL AFGHANISTAN bħal Stati Membri parteċipanti ta’ l-Unjoni Ewropea li jieħdu sehem fl-operazzjoni, skond l-istrumenti legali msemmija fl-Artikolu 1(1) ta’ dan il-Ftehim.
   5.   Il-Kap tal-Missjoni ta’ l-EUPOL AFGHANISTAN għandu jkun responsabbli għall-kontroll dixxiplinarju fuq il-persunal ta’ l-EUPOL AFGHANISTAN. Meta jkun meħtieġ, għandha tittieħed azzjoni dixxiplinarja mill-awtorità nazzjonali kkonċernata.
   6.   Għandu jiġi maħtur mir-Repubblika tal-Kroazja Punt Kontinġenti ta’ Kuntatt Nazzjonali (NPC) sabiex jirrappreżenta l-kontinġent fl-EUPOL AFGHANISTAN. L-NPC għandu jirrapporta lill-Kap tal-Missjoni ta’ l-EUPOL AFGHANISTAN dwar kwistjonijiet nazzjonali u għandu jkun responsabbli għad-dixxiplina kontinġenti ta’ kuljum.
   7.   Id-deċiżjoni li tintemm l-operazzjoni għandha tittieħed mill-Unjoni Ewropea, wara konsultazzjoni mar-Repubblika tal-Kroazja, dment li r-Repubblika tal-Kroazja tkun għadha qed tikkontribwixxi għall-EUROPOL AFGHANISTAN fid-data tat-tmiem ta’ l-operazzjoni.
   Artikolu 5
   Aspetti finanzjarji
   1.   Ir-Repubblika tal-Kroazja għandha tassumi l-ispejjeż kollha assoċjati mal-parteċipazzjoni tagħha fl-operazzjoni minbarra l-ispejjeż li huma soġġetti għal finanzjament komuni, kif stabbilit fil-baġit operattiv ta’ l-operazzjoni.
   2.   F’każ ta’ mewt, korriment, telf jew ħsara lil persuni fiżiċi jew ġuridiċi mill-Afganistan, ir-Repubblika tal-Kroazja għandha, meta r-responsabbiltà tagħha tkun ġiet stabbilita, tħallas kumpens taħt il-kondizzjonijiet previsti fil-Ftehim dwar l-istatus tal-missjoni, jekk disponibbli, kif imsemmi fl-Artikolu 2(1) ta’ dan il-Ftehim.
   Artikolu 6
   Kontribut għall-baġit operattiv
   Ladarba l-parteċipazzjoni mir-Repubblika tal-Kroazja tikkostitwixxi kontribut sinifikanti li hu essenzjali għall-operazzjoni, ir-Repubblika tal-Kroazja hija eżentata minn kontributi għall-baġit operattiv ta’ l-EUPOL AFGHANISTAN.
   Artikolu 7
   Arranġamenti għall-implimentazzjoni ta’ dan il-ftehim
   Kwalunkwe arranġament tekniku u amministrattiv meħtieġ sabiex jiġi implimentat dan il-Ftehim għandu jiġi konkluż bejn is-Segretarju Ġenerali/Rappreżentant Għoli u l-awtoritajiet kompetenti tar-Repubblika tal-Kroazja.
   Artikolu 8
   Nuqqas ta’ konformità
   Jekk waħda mill-Partijiet tonqos milli tikkonforma ma’ l-obbligi tagħha stabbiliti f’dan il-Ftehim, il-Parti l-oħra jkollha d-dritt li ttemm dan il-Ftehim b’notifika bil-miktub permezz ta’ mezzi diplomatiċi minn xahar qabel.
   Artikolu 9
   Riżoluzzjoni ta’ disputi
   Disputi li jikkonċernaw l-interpretazzjoni jew l-applikazzjoni ta’ dan il-Ftehim għandhom jiġu riżolti b’mezzi diplomatiċi bejn il-Partijiet.
   Artikolu 10
   Dħul fis-seħħ
   1.   Dan il-Ftehim għandu jidħol fis-seħħ fl-ewwel jum ta’ l-ewwel xahar wara li l-Partijiet ikunu notifikaw lil xulxin permezz ta’ mezzi diplomatiċi bit-tlestija tal-proċeduri interni meħtieġa għal dan il-għan.
   2.   Dan il-Ftehim għandu jiġi applikat b’mod provviżorju mid-data tal-firma.
   3.   Dan il-Ftehim għandu jibqa’ fis-seħħ għat-tul ta’ żmien tal-kontribut tar-Repubblika tal-Kroazja lill-operazzjoni.
   
      Magħmul fi Brdo pri Kranju, fir-raba' ġurnata ta' Ottubru fis-sena elfejn u sebgħa duplikatament fil-lingwa Ingliża.
      
         
            Għall-Unjoni Ewropea
         
         
            
      
      
         
            Għar-Repubblika tal-Kroazja
         
         
            
      
   
   
      (1)  ĠU L 139, 31.5.2007, p. 33.
   
      (2)  ĠU L 101, 11.4.2001, p. 1. Id-Deċiżjoni kif emendata l-aħħar bid-Deċiżjoni 2007/438/KE(ĠU L 164, 26.6.2007, p. 24).
   
      (3)  ĠU L 116, 29.4.2006, p. 74.
   ANNESS
   Dikjarazzjonijiet
   Imsemmija fl-Artikolu 2(4) u (5)
   DIKJARAZZJONI MILL-ISTATI MEMBRI TA’ L-UE:
   “L-Istati Membri ta’ l-UE, fil-kors ta’ l-applikazzjoni ta’ l-Azzjoni Konġunta 2007/369/PESK tat-30 ta’ Mejju 2007 dwar l-istabbiliment tal-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN), ser jagħmlu ħilithom, safejn is-sistemi legali interni tagħhom jippermettu, sabiex jirrinunzjaw safejn possibbli pretensjonijiet kontra r-Repubblika tal-Kroazja għal korriment, mewt ta’ persunal tagħhom, jew ħsara lil, jew telf ta’, kwalunkwe assi li jkunu proprjetà tagħhom u utilizzati mill-EUPOL AFGHANISTAN jekk tali korriment, mewt, ħsara jew telf:
   
               —
            
            
               kienu kkawżati minn persunal mir-Repubblika tal-Kroazja fit-twettiq tad-doveri tagħhom marbutin ma’ l-EUPOL AFGHANISTAN, ħlief fil-każ ta’ nuqqas serju ta’ diliġenza jew kondotta skorretta volontarja,
            
         
               —
            
            
               jew irriżultaw mill-użu ta’ kwalunkwe assi fil-proprjetà tar-Repubblika tal-Kroazja, sakemm l-assi ġew utilizzati b’konnessjoni ma’ l-operazzjoni u ħlief fil-każ ta’ nuqqas serju ta’ diliġenza jew kondotta skorretta volontarja tal-persunal ta’ l-EUPOL AFGHANISTAN mir-Repubblika tal-Kroazja li juża dawk l-assi.”
            
         DIKJARAZZJONI MIR-REPUBBLIKA TAL-KROAZJA:
   “Ir-Repubblika tal-Kroazja, fil-kors ta’ l-applikazzjoni ta’ l-Azzjoni Konġunta 2007/369/PESK tat-30 ta’ Mejju 2007 dwar l-istabbiliment tal-Missjoni tal-Pulizija ta’ l-Unjoni Ewropea fl-Afganistan (EUPOL AFGHANISTAN), ser tagħmel ħilitha, safejn is-sistemi legali interni tagħha jippermettu, li tirrinunzja safejn possibbli pretensjonijiet kontra kwalunkwe Stat parteċipanti fl-EUPOL AFGHANISTAN għal korriment, mewt ta’ persunal tagħhom, jew ħsara lil, jew telf ta’, kwalunkwe assi li jkunu proprjetà tagħha u utilizzati mill-EUPOL AFGHANISTAN jekk tali korriment, mewt, ħsara jew telf:
   
               —
            
            
               kien ikkawżat minn persunal fit-twettiq tad-doveri tiegħu marbutin ma’ l-operazzjoni ta’ l-EUPOL AFGHANISTAN, ħlief fil-każ ta’ nuqqas serju ta’ diliġenza jew kondotta skorretta volontarja,
            
         
               —
            
            
               jew irriżulta mill-użu ta’ kwalunkwe assi fil-proprjetà ta’ l-Istati parteċipanti fl-EUPOL AFGHANISTAN, sakemm l-assi jkunu ntużaw b’konnessjoni ma’ l-operazzjoni u ħlief fil-każ ta’ nuqqas serju ta’ diliġenza jew kondotta skorretta volontarja ta’ persunal ta’ l-EUPOL AFGHANISTAN li juża dawk l-assi.”